b'\n_START_ARTICLE_\nWalter Noddack\n_START_SECTION_\nReniul\n_START_PARAGRAPH_\n\xc3\x8en 1925, Walter Noddack, Ida Tacke \xc8\x99i Otto Berg au anun\xc8\x9bat descoperirea unui nou element chimic \xc3\xaen minereul de platin\xc4\x83 \xc8\x99i \xc3\xaen mineralul columbit, ulterior \xc8\x99i \xc3\xaen gadolinit \xc8\x99i molibdenit. Ei au numit elementul reniu (Rhenus reprezint\xc4\x83 denmirea \xc3\xaen latin\xc4\x83 pentru \xe2\x80\x9eRin\xe2\x80\x9d).  Existen\xc8\x9ba unui element \xc3\xaenc\xc4\x83 nedescoperit pentru aceast\xc4\x83 pozi\xc8\x9bie (num\xc4\x83rul de ordine 75) \xc3\xaen tabelul periodic fusese prezis\xc4\x83 de Henry Moseley \xc3\xaenc\xc4\x83 din 1914. \xc3\x8en 1928, echipa a reu\xc8\x99it s\xc4\x83 separe un gram din forma metalic\xc4\x83 a reniului prin procesarea a 660 kg de molibdenit.\n_START_SECTION_\nTechne\xc8\x9biul\n_START_PARAGRAPH_\nAceea\xc8\x99i echip\xc4\x83 a fost \xe2\x80\x93 de asemenea \xe2\x80\x93 implicat\xc4\x83 \xc3\xaen descoperirea techne\xc8\x9biului, raport\xc3\xa2nd descoperirea elementului cu num\xc4\x83rul de ordine 43 tot \xc3\xaen 1925. Elementul 43 a fost denumit masuriu (dup\xc4\x83 Masuria, regiunea \xc3\xaen care \xc3\xae\xc8\x99i avea originea familia lui Walter Noddack). Grupul a bombardat columbitul cu un fascicul de electroni \xc8\x99i a dedus prezen\xc8\x9ba elementului 43 prin examinarea spectrogramelor de difrac\xc8\x9bie de raze X. Lungimea de und\xc4\x83 a radia\xc8\x9biei X produse este corelat\xc4\x83 num\xc4\x83rului atomic printr-o formul\xc4\x83 derivat\xc4\x83 de c\xc4\x83tre Henry Moseley \xc3\xaen 1913. Echipa a sus\xc8\x9binut c\xc4\x83 detecteaz\xc4\x83 un semnal de raze X slab la o lungime de und\xc4\x83 specific\xc4\x83 elementului 43. Experimentul nu  putut fi replicat de c\xc4\x83tre al\xc8\x9bi cercet\xc4\x83tori ai epocii, motiv pentru care descoperirea lor a fost considerat\xc4\x83 eronat\xc4\x83 pentru mul\xc8\x9bi ani. _NEWLINE_Paternitatea descoperirii elementului cu num\xc4\x83rul de ordine 43 \xc3\xaei este atribuit\xc4\x83 lui Carlo Perrier \xc8\x99i Emilio Segr\xc3\xa8 (1937).\n_START_SECTION_\nCarier\xc4\x83 academic\xc4\x83\n_START_PARAGRAPH_\nNoddack a devenit profesor de chimie fizic\xc4\x83 \xc3\xaen 1935 la Universitatea din Freiburg, iar \xc3\xaen 1941 la Reichsuniversit\xc3\xa4t Stra\xc3\x9fburg.  Dup\xc4\x83 cel de-al Doilea R\xc4\x83zboi Mondial s-a transferat la Universitatea din Bamberg, \xc3\xaen 1956 urm\xc3\xa2nd a deveni director al Institutului de Cercet\xc4\x83ri Geochimice nou \xc3\xaenfiin\xc8\x9bat.'